text: Danmark får ny rigsadvokat - Jan Reckendorff tager over
  23 februar 2018 kl. 12.42
  Rigsadvokat har valgt at træde tilbage. Jysk statsadvokat med en fortid i Sønderborg sætter sig i hans stol i stedet.
  Anklagemyndigheden i Danmark får ny chef. Statsadvokat Jan Reckendorff overtager 1. marts indtil videre posten som rigsadvokat efter 50-årige Ole Hasselgaard, der har valgt at gå af.
  - Justitsministeriet og jeg har i gensidig forståelse indgået aftale om, at jeg nu fratræder som rigsadvokat efter knap seks år i jobbet. Det har været en både spændende og udfordrende tid, siger Ole Hasselgaard i en pressemeddelelse fra Justitsministeriet.
  Jan Reckendorff, der er statsadvokat i Viborg, og i øvrigt uddannet som politimand er blevet konstitueret som ny rigsadvokat og skal bestride posten, indtil den bliver besat på fast basis.
  Han har en fortid som statsadvokat i Sønderborg.
  